লোকসভা

লোকসভা ( বা ; ) ভারতের দ্বিকক্ষ সংসদের নিম্নকক্ষ, যার উচ্চকক্ষ রাজ্যসভা। এই কক্ষের সদস্যরা প্রত্যক্ষভাবে জনগণ কর্তৃক ফার্স্ট-পাস্ট-দ্য-পোস্ট পদ্ধতিতে নির্বাচিত হন, এবং লোকসভার সদস্যগণ সংশ্লিষ্ট লোকসভা কেন্দ্রকে প্রতিনিধিত্ব করেন। তাঁদের মেয়াদ সাধারণত পাঁচ বছর বা যতক্ষণ না কেন্দ্রীয় মন্ত্রিপরিষদের মন্ত্রণাবলে রাষ্ট্রপতি কর্তৃক লোকসভা বিলুপ্ত হয়ে যায়। নয়াদিল্লির সংসদ ভবনে লোকসভার অধিবেশন আয়োজিত হয়।

ভারতের সংবিধান অনুযায়ী লোকসভার সদস্যদের সর্বোচ্চ আসনসংখ্যা ৫৫২টি, যা ১৯৫০ সালে ছিল ৫০০টি। বর্তমানে লোকসভাতে ৫৪৩টি আসন রয়েছে এবং নির্বাচনের পর এই আসনগুলো সর্বোচ্চ ৫৪৩ জন নির্বাচিত সদস্যদের দ্বারা পরিপূর্ণ হয়ে যায়। ১৯৫২ থেকে ২০২০ সাল পর্যন্ত মন্ত্রিপরিষদের মন্ত্রণা অনুযায়ী রাষ্ট্রপতি ইঙ্গ-ভারতীয় সম্প্রদায় থেকে সর্বোচ্চ দুইজন সদস্যকে মনোনীত করতেন। ২০২০ সালের জানুয়ারি মাসে সংবিধান (একশত চতুর্থ সংশোধন) আইন, ২০১৯ বলবৎ করে এই প্রথার অবসান ঘটানো হয়েছিল। নতুন সংসদ ভবনের লোকসভা কক্ষের ধারণক্ষমতা ৮৮৮ জন।

মোট ১৩১টি আসন (২৪.০৩%) তফসিলি জাতি (৮৪টি) ও তফসিলি জনজাতির (৪৭টি) মধ্যে সংরক্ষিত। লোকসভার কোরাম মোট সদস্যের ১০%। আগেই বিলুপ্ত না হলে লোকসভা তার প্রথম অধিবেশনের তারিখ থেকে পাঁচ বছর অবধি পরিচালনা করে। তবে জরুরি অবস্থা জারি থাকলে সংসদ আইনবিধির মাধ্যমে এর মেয়াদ বৃদ্ধি করতে পারে।

ভারতের জনগণনার ভিত্তিতে ভারতের সীমানা পুনর্নির্ধারণ কমিশন লোকসভা কেন্দ্রের সীমানা পুনর্নির্ধারণ করে, এবং ২০১১ সালে লোকসভা কেন্দ্রের সর্বশেষ সীমানা পুনর্নির্ধারণ করা হয়েছিল। আগে এই পুনর্নির্ধারণের মধ্যে জনপরিসংখ্যানের পরিবর্তনের ভিত্তিতে আসন পুনর্বণ্টন করা হতো, কিন্তু ১৯৭৬ সালে পরিবার পরিকল্পনা কর্মসূচির প্রভাব এড়াতে একটি বিশেষ সংবিধান সংশোধনের দ্বারা এই কাজ স্থগিত করা হয়েছে।

লোকসভার লাইভ কর্মকাণ্ড সংসদ টিভি চ্যানেলে প্রচার করা হয়, যার সদরদপ্তর সংসদ ভবন চত্বরেই অবস্থিত।

সদস্যপদের জন্য যোগ্যতা

ভারতের সংবিধানের পঞ্চম ভাগের (সংঘ) অনুচ্ছেদ ৮৪ সংসদ তথা লোকসভার সদস্যপদের জন্য যোগ্যতা নির্ধারণ করে, যা নিম্নরূপ:
 তিনি ভারতের নাগরিক এবং নির্বাচন কমিশন কর্তৃক তিনি তৎপক্ষে প্রাধিকৃত কোনো ব্যক্তির সমক্ষে তৃতীয় তফসিলে এই উদ্দেশ্যে প্রদর্শিত পত্র শপথ বা প্রতিজ্ঞা করে তাতে স্বাক্ষর করেন।
 তিনি অন্যূন ২৫ বছর বয়স্ক।
 তিনি সেরূপ অন্য যোগ্যতার অধিকারী হন যা সংসদ কর্তৃক প্রণীত কোনো আইন বা তৎপক্ষে বিহিত হতে পারে।
 তাঁকে অপরাধ হিসাবে চিহ্নিত করা হয়নি, অর্থাৎ তাঁকে দোষী, ঋণী বা আইনবলে অযোগ্য বলে সিদ্ধ করা হয়নি।
 দেশের যেকোনো প্রান্তের নির্বাচন রোলে তাঁর নাম রয়েছে।

সাধারণ নির্বাচনসমূহ

রাজ্য ও কেন্দ্রশাসিত অঞ্চলে লোকসভা কেন্দ্রের সংখ্যা 

২০২০ সালের ২৬ জানুয়ারির হিসাব অনুযায়ী লোকসভা ৫৪৩ জন সদস্য নিয়ে গঠিত, যার মধ্যে ৫২৪ জন সদস্য ২৮টি রাজ্য এবং ১৯ জন সদস্য ৮টি কেন্দ্রশাসিত অঞ্চলকে প্রতিনিধিত্ব করে।

দলগতভাবে সদস্য

Members of 17th Lok Sabha by their political party (As of 01 March 2020):

অধিবেশন ও দৈনিক কার্যকাল 

সাধারণ দিনে লোকসভার কার্যকাল সকাল ১১টা থেকে দুপুর ১টা এবং দুপুর ২টো থেকে সন্ধ্যে ৬টা। প্রত্যেক বৈঠকের প্রথম ঘণ্টাটি প্রশ্নোত্তর কাল বা কোশ্চেন আওয়ার নামে পরিচিত। এই পর্বে সদস্যরা নির্দিষ্ট সরকারি মন্ত্রকের বিষয়ে প্রশ্ন উত্থাপন করেন এবং সংশ্লিষ্ট মন্ত্রকের ভারপ্রাপ্ত মন্ত্রীরা সেই সব প্রশ্নের উত্তর দেন।

অর্থ বিল ছাড়া অন্য সকল ক্ষেত্রে রাজ্যসভা ও লোকসভার আইনবিভাগীয় ক্ষমতা একই। অর্থ বিলের ক্ষেত্রে লোকসভাই সর্বোচ্চ কর্তৃপক্ষ। আইনবিভাগের কোনো বিষয় নিয়ে উভয় কক্ষের মধ্যে বিরোধ দেখা গেলে যৌথ অধিবেশনের মাধ্যমে তার মীমাংসা করা হয়। তবে এই ধরনের অধিবেশনে সাধারণত লোকসভার সদস্যদেরই জয় হয়। কারণ, লোকসভার সদস্যসংখ্যা রাজ্যসভার প্রায় দ্বিগুণ।

প্রতিবছর লোকসভার তিনটি অধিবেশন বসে। যথা:
 বাজেট অধিবেশন: ফেব্রুয়ারি-মে
 বাদল অধিবেশন বা বর্ষাকালীন অধিবেশন: জুলাই-সেপ্টেম্বর
 শীতকালীন অধিবেশন: নভেম্বর-ডিসেম্বর

রাজনৈতিক দল অনুযায়ী আসন সংখ্যা

টীকা

তথ্যসূত্র

বহিঃসংযোগ 
 Description of Lok Sabha on website of Parliament of India
 Website of Lok Sabha
 Website of Details of Members of Parliament in Hindi

ভারতের সংসদ
জাতীয় নিম্নকক্ষ
লোকসভা
নিম্নকক্ষ